अजमेर। थानों से मंथली वसूली के मामले में आरोपी निलंबित एएसपी लोकेश सोनवाल ने एंटी करप्शन ब्यूरो की ओर से जुटाए गए दलाल रामदेव ठठेरा और थानेदारों से बातचीत के टेप को भ्रामक करार देते हुए खुद को पाक-साफ बताया है। इतना ही नहीं सोनवाल ने आवाज की जांच कराने से साफ तौर से इनकार कर दिया है।
आरोपी की अनु़मति के बगैर एजेंसी यह जांच नहीं करवा सकती, इस स्थिति में ब्यूरो कोर्ट के समक्ष आरोपी के मूल बातचीत के ऑडियो कोर्ट के समक्ष पेश करेगी। जांच अधिकारियों का मानना है कि सोनवाल का आवाज टेस्ट नहीं कराने का फैसला खुद के लिए घातक और जांच एजेंसी के पक्ष में होगा। दूसरी ओर शनिवार शाम एसीबी का दल सोनवाल को जयपुर से लेकर अजमेर पहुंच गया। यहां जेल में बंद आरोपी दलाल रामदेव ठठेरा से रूबरू करवाकर आरोपियों के बयान क्रॉस टेली किए जाएंगे।
हर सवाल का एक जवाब
भ्रष्टाचार निवारण मामलों की विशेष अदालत ने आरोपी निलंबित एएसपी लोकेश सोनवाल को चार जून तक एसीबी को रिमांड पर सौंपा है। एसीबी ने सोनवाल को गुरुवार को गिरफ्तार किया था। एसीबी की स्पेशल विंग के एडिशनल एसपी करणी सिंह राठौड़ ने शुक्रवार को लोकेश सोनवाल को एसीबी कोर्ट के समक्ष पेश कर रिमांड के लिए सौंपने के लिए अर्जी पेश की थी। न्यायालय ने आरोपी को जांच के लिए रिमांड पर रखने के आदेश दिए।
इसके बाद एएसपी राठौड़ और ब्यूरो का दल आरोपी सोनवाल को जांच के लिए जयपुर ले गया था, जहां सोनवाल के मामले से संबंधित विभिन्न बिंदुओं पर पूछताछ की गई। सोनवाल को दलाल रामदेव ठठेरा और थाना प्रभारियों से मंथली के लेनदेन से संबंधित की गई टेलीफोन वार्ता की ऑडियो रिकार्डिग भी सुनाई गई।
गवाहों के बयानों के आधार पर भी सोनवाल को इस मामले में उसकी भूमिका के बारे में जानकारी दी गई और सफाई चाही गई, लेकिन आरोपी सोनवाल ने हर सवाल का सिर्फ एक ही जवाब दिया कि उसे इस मामले में झूठा फंसाया गया है, उसके पास से मंथली की राशि या इससे संबंधित कोई साक्ष्य बरामद नहीं हुए।
टेलीफोन वार्ता की ऑडियो रिकार्डिग के बारे में सोनवाल का कहना है कि बातचीत में उसकी आवाज नहीं है। जांच अधिकारियों ने सोनवाल से आवाज की जांच कराने के लिए सहमति मांगी तो उसने जांच के लिए लिखित में साफ इनकार कर दिया।
एसीबी ने यह दी जानकारी
एसीबी की ओर से अदालत को मंथली प्रकरण में सोनवाल की भूमिका की जानकारी दी है, इसके अनुसार सोनवाल इस प्रकरण का मुख्य सूत्रधार है। 2 जनवरी को एसीबी ने पूर्व एसपी राजेश मीणा को उनके सरकारी आवास पर बिचौलिए रामदेव ठठेरा के साथ गिरफ्तार कर मंथली वसूली के 2 लाख 5 हजार रुपए बरामद किए थे।
एसीबी के मुताबिक थानों से बिचौलिए रामदेव ठठेरा के जरिए मंथली वसूल कर उसे मीणा और सोनवाल को पहुंचाया जाता था। 2 जनवरी को मीणा के आवास से तो मंथली की रकम व पर्चियां बरामद हो गई थीं लेकिन सोनवाल से तलाशी में कोई रकम नहीं मिली थी। 3 जनवरी को सोनवाल फरार हो गया और उसके बाद अब हाइकोर्ट के आदेश से अदालत में सरेंडर हुआ।
जांच से इनकार से एसीबी का पक्ष भारी
जांच अधिकारी डीआईजी गोविंद नारायण पुरोहित के अनुसार आरोपी सोनवाल ने आवाज की जांच के लिए लिखित में असहमति जाहिर कर दी है। यह जांच आरोपी की सहमति के बगैर नहीं कराई जा सकती, लेकिन आरोपी के इनकार से एसीबी की ओर से जुटाए गए ऑडियो टेप की स्वत: ही पुष्टि हो गई है। ब्यूरो सोनवाल के साथ दलाल ठठेरा और अन्य थानेदारों के बातचीत के ऑडियो रिकार्डिग अदालत के समक्ष पेश करेगी।
दलाल ठठेरा से कराया जाएगा रूबरू
एसीबी की स्पेशल विंग के एडिशनल एसपी करणी सिंह राठौड़ के अनुसार आरोपी सोनवाल को जांच के लिए शनिवार शाम जयपुर से अजमेर लाया गया है, यहां मामले से संबंधित गवाहों के बयानों की तस्दीक की जाएगी। मामले में दलाल की भूमिका निभाने वाले रामदेव ठठेरा से भी आरोपी सोनवाल को रूबरू कराया जा सकता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva